অ্যাপ নির্ভর ক্যাব পরিষেবা কি মহিলাদের জন্য আদৌ নিরাপদ! সোমবার রাতে বিধাননগরের এ ই ব্লকের একটি ঘটনায় ফের পুরনো বিতর্কে বিদ্ধ হল ক্যাব পরিষেবা। কলকাতার একটি বিশ্ববিদ্যালয়ের এক ছাত্রীকে শ্লীলতাহানির পাশাপাশি ধর্ষণের হুমকি এবং খুনের চেষ্টার অভিযোগ উঠল একটি অ্যাপ নির্ভর ক্যাবচালকের বিরুদ্ধে। বিধাননগর উত্তর থানার পুলিশ অভিযুক্তের খোঁজে তল্লাশি শুরু করেছে।
অভিযোগকারী তাঁর বয়ানে জানিয়েছেন, সোমবার রাত ১০টা ১৫ মিনিট নাগাদ জে ডি ব্লক থেকে এক বন্ধুর সঙ্গে ওই ক্যাবে ওঠেন তিনি। বেলেঘাটা বিল্ডিং মোড় সংলগ্ন অরণ্য ভবনের সামনে বন্ধুকে নামিয়ে বিধাননগর উত্তর থানা এলাকায় নিজের বাড়িতে ফিরছিলেন তরুণী। এফ ডি ব্লকে ঢোকার পরই অস্বাভাবিক আচরণ শুরু করে অভিযুক্ত চালক। ওই তরুণী জানিয়েছেন, অল্প সময়ের মধ্যে বাড়িতে পৌঁছে দেওয়ার নাম করে বিভিন্ন গলিতে ঢোকার চেষ্টা করে চালক। কিন্তু তরুণী প্রতিবাদ জানালে সেই চেষ্টা সফল হয়নি।
অভিযোগকারীর কথায়, ‘‘বাড়ির গলিতে চালককে ঢোকার কথা বললে সে সামনের দিকে এগিয়ে যেতে থাকে। সাহায্যের জন্য জানলার কাচ নামিয়ে চিৎকার করি। তখন চালক নিজের আসন পিছিয়ে আমার পা আটকে দেয়। ধর্ষণের হুমকি দেওয়ার পাশাপাশি গায়ে হাত দেওয়ার চেষ্টা করে।’’ 
তরুণী জানিয়েছেন, গাড়ির গতি কম থাকায় দরজা খুলে তিনি নীচে নেমে যান। তরুণী গাড়ি থেকে নামলে চালকও গাড়ি থেকে নেমে পড়ে। এরপর আত্মরক্ষার্থে চালককে কয়েকটি লাথি মারতেই রণে ভঙ্গ দেয় সে। তরুণী জানিয়েছেন, গাড়ি নিয়ে পালানোর আগে তাঁকে পিষে দেওয়ারও চেষ্টা করেছিল অভিযুক্ত। কোনও রকমে দৌড়ে প্রাণে বাঁচেন তিনি।

চেতলায় ট্যাক্সিতে তরুণীকে অপহরণের চেষ্টা। গ্রেফতার এক
নিজস্ব সংবাদদাতা: অপরাধের ধরন এক। দু’টি ঘটনার সময়ও এক। আলাদা বলতে স্থান এবং পরিণতি। গত ২৪ জুন হুগলির পোলবায় অপহরণের চেষ্টা ব্যর্থ করে দিলেও, সম্মান রক্ষা করতে গিয়ে গাড়ির চাকার তলায় চলে যান কুড়ি বছরের তরুণী জয়ন্তী সোরেন। মাত্র ন’দিনের ব্যবধানে রবিবার একই কায়দায় চেতলার সব্জিবাগানে এক তরুণীকে অপহরণের চেষ্টা করা হল। যদিও স্থানীয় বাসিন্দাদের তৎপরতায় ধরা পড়ে যায় অপহরণকারী। তার সঙ্গী পলাতক। মঙ্গলবার ঘটনার কথা জানাজানি হয়। ধৃত লালবাবু যাদবকে আলিপুর আদালতে তোলা হলে ১১ জুলাই পর্যন্ত পুলিশি হেফাজতের নির্দেশ দিয়েছেন বিচারক।
হুগলির পোলবা থানা এলাকার সুগন্ধা মোড়ে রাত ৮টা নাগাদ কাজ থেকে ফেরার সময় জয়ন্তীকে চলন্ত গাড়িতে তুলে নেওয়ার চেষ্টা করেছিল অপহরণকারীরা। ঘটনাচক্রে, রবিবার রাত ৮টা নাগাদই সব্জিবাগান দিয়ে হেঁটে যাওয়ার সময় দুষ্কৃতীদের কবলে পড়েন চেতলার ওই তরুণী। স্থানীয় সূত্রের খবর, আচমকা তরুণীর পাশে এসে দাঁড়ায় একটি ট্যাক্সি। চালকের পাশের  আসনে বসে ছিল লালবাবু। সে তরুণীর হাত ধরে টেনে তাঁকে ট্যাক্সিতে তোলার চেষ্টা করে। তরুণীর চিৎকারে লোক জড়ো হয়ে গেলে ধরা পড়ে যায় লালবাবু। হইচইয়ের মধ্যে সুযোগ বুঝে চম্পট দেয় লালবাবুর শাগরেদ। 
ধৃতের বিরুদ্ধে অপহরণের অভিযোগে মামলা রুজু হয়েছে। পুলিশ জানিয়েছে, অপহরণের কাজে যে ট্যাক্সিটি ব্যবহার করা হয়েছিল সেটি ছিনতাই করা হয়েছিল। ঘটনার দিনই সন্ধ্যা সাড়ে ৬টা নাগাদ ভবানীপুরে ট্যাক্সিচালক গোপাল দত্তকে মারধর করে চাবি কেড়ে নেয় লালবাবু ও তার সঙ্গী। লালবাবুর বিরুদ্ধে এর আগেও ট্যাক্সি ছিনতাইয়ের অভিযোগ রয়েছে।